**18.Dlhodobý majetok podniku**

**- rozčleňte majetok podniku**

Pod **majetkom podniku** rozumieme všetky prostriedky, ktoré podnik pri svojej činnosti obstaráva a používa na dosiahnutie svojich cieľov.

Majetok podniku možno členiť podľa týchto kritérií:

- členenie majetku z hľadiska charakteru:

* **hmotný majetok** – tie druhy majetku, ktoré majú hmotný charakter. Patrí tu dlhodobý majetok a zásoby, napr. stroj, dopravný prostriedok, počítač,
* **nehmotný majetok** – tie druhy majetku, ktoré majú nehmotný charakter. Patrí tu dlhodobý nehmotný majetok, napr. softvér, patent, licencia,
* **finančný majetok** – tie druhy majetku, ktoré majú finančný charakter. Patrí tu dlhodobý a krátkodobý finančný majetok, napr. peniaze v hotovosti, vklady na bankových účtoch.

- členenie majetku z časového hľadiska:

**DLHODOBÝ MAJETOK** – tie zložky majetku, ktoré dlhodobo slúžia na uskutočňovanie podnikateľskej činnosti. Jeho používanie je dlhšie ako jeden rok. Delíme ho na:

**dlhodobý hmotný majetok** – hmotný majetok ktorého vstupná cena je vyššia ako 1700 eur, Do dlhodobého hmotného majetku patria rôzne druhy majetku:

* **stavby** – sú dlhodobým hmotným majetkom bez ohľadu na vstupnú cenu. Ide napríklad o výrobné haly, sklady, cesty, ropovody, plynovody, podnikové byty a podobne,
* **hmotné hnuteľné veci a súbory hnuteľných vecí** – ich doba používania je dlhšia ako jeden rok a ich ocenenie je vyššie ako 1700 eur. Samostatné hnuteľné veci sú napríklad stroje, prístroje a zariadenia, dopravné prostriedky, výrobná linka a podobne.
* **pozemky** – sú dlhodobým hmotným majetkom bez ohľadu na vstupnú cenu, napríklad poľnohospodársky pozemok, lesy, lúky a podobne,
* **umelecké diela (ak nie sú súčasťou stavieb), zbierky, predmety z drahých kovov** – ak nie sú dlhodobým finančným majetkom, sú dlhodobým hmotným majetkom bez ohľadu na vstupnú cenu, napríklad obrazy, sochy, zbierky pamätných mincí a podobne.

**dlhodobý nehmotný majetok** – majetok, ktorý má nehmotný charakter a jeho vstupná cena je vyššia ako 2400 eur, patria rôzne druhy majetku:

* **aktivované náklady na vývoj** – sú to výsledky úspešne vykonaných vývojových prác – dizajn, výroba a skúšanie prototypov a modelov pred začatím výroby, technologické postupy, receptúry a podobne,
* **softvér** – ide o počítačové programy a to kúpené samostatne, nie ako súčasť hardvéru, alebo vytvorené vlastnou činnosťou s cieľom obchodovať s nimi, alebo s cieľom používať ich v podniku,
* **oceniteľné práva** – ide o výsledky tvorivej duševnej činnosti, ktoré boli obstarané za úhradu a to vynálezy, licencie, ochranné známky, autorské práva, know-how a podobne,

**dlhodobý finančný majetok** - má finančný charakter. Podnik ho nepoužíva na svoju prevádzku, ale vkladá do neho kapitál, s cieľom dosiahnuť finančný výnos. Doba držby alebo splatnosti je dlhšia ako jeden rok.

Do dlhodobého finančného majetku patria rôzne druhy majetku:

* **cenné papiere a podiely** – patria tu napríklad akcie, obligácie, šeky, zmenky, podiely spoločníka v spoločnosti s ručením obmedzeným a podobne,
* **dlhodobé pôžičky, ktoré podnik poskytol** – majú dobu splatnosti dlhšiu ako jeden rok,
* **umelecké diela, zbierky, predmety z drahých kovov, pozemky obstarávané za účelom dlhodobého uloženia voľných peňažných prostriedkov**

**dlhodobé pohľadávky.**

**KRÁTKODOBÝ MAJETOK –** tie zložky majetku, ktoré krátkodobo slúžia na podnikateľskú činnosť. V podnikovom transformačnom procese sa celý krátkodobý majetok spotrebuje. Jeho používanie je kratšie ako jeden rok. Delíme ho na:

* **Zásoby** – ide o zásoby materiálu, nedokončenej výroby, polotovarov vlastnej výroby, výrobkov, a tovaru.
* **krátkodobý finančný majetok** – patria sem peniaze v hotovosti, rôzne ceniny /šeky, stravné lístky, kolky, poštové známky/, peniaze uložené na účtoch v bankách bez výpovednej lehoty, resp. s výpovednou lehotou kratšou ako jeden rok a tiež cenné papiere s dobou splatnosti kratšou ako jeden rok.
* **krátkodobé pohľadávky** – pohľadávky s dobou splatnosti do jedného roka.

- členenie majetku z hľadiska prevádzkového cyklu:

* **obežný majetok** – tie zložky majetku, ktoré sa v podniku používajú krátkodobo. Patria sem zásoby, krátkodobý finančný majetok a krátkodobé pohľadávky.**neobežný majetok –** tie zložky majetku, ktoré sa v podniku používajú dlhodobo. Takýto majetok zostáva v podniku niekoľko cyklov. Takýto majetok nazývame tiež investície. Patrí tu dlhodobý hmotný majetok, dlhodobý nehmotný majetok a finančný majetok.

**- popíšte kolobeh majetku a hospodárske operácie**

**Otázka č.8 : Kolobeh majetku a hospodárske operácie**

Každý podnik, ktorý podniká s cieľom dosahovať zisk má k dispozícii svoj majetok, ktorý využíva - dáva ho do pohybu t.j. kolobehu. Na začiatku podnikania za peniaze nakúpi od dodávateľov stroje, prístroje, materiál a pod. /vzniknú mu pritom záväzky voči dodávateľom/, zamestnáva pracovníkov, ktorým vypláca mzdy za vykonanú prácu /vzniknú mu tým záväzky voči zamestnancom/. Hotové výrobky, tovary či služby potom predáva svojím odberateľom, voči ktorým mu vzniknú pohľadávky. Po inkasovaní týchto pohľadávok sa mu vrátia peniaze, ale už navýšené.

Peniaze......nákup .....................výroba........ odbyt .......................peniaze + navýšenie

Tieto ustavičné zmeny majetku z jednej formy na druhú resp. zo zdroja na iný zdroj sa nazýva **kolobeh majetku**. Ide tu o tri základné fázy tohto kolobehu:

1. **Zásobovanie** – nakupujeme dlhodobý aj krátkodobý majetok od dodávateľov, vznikajú nám voči dodávateľom záväzky. O koľko sa zvýšia stavy dlhodobého majetku a zásob, o toľko sa nám zvýšia záväzky. Ak záväzky uhradíme o sumu úhrady sa nám znížia peniaze na bankovom účte resp. v hotovosti.
2. **Výroba** – vo fáze výroby vzniká viacero druhov materiálnych nákladov, vznikajú mzdové náklady t.j. záväzky voči zamestnancom. Ak tieto záväzky vyplatíme, znížia sa prostriedky v hotovosti alebo na bankovom účte.
3. **Realizácia** – znamená predaj našich výrobkov, tovarov a služieb, čím nám vznikajú výnosy, ale aj pohľadávky voči odberateľom. Ak tieto pohľadávky odberatelia uhradia, zvýšia sa nám prostriedky na bankovom účte resp. v pokladnici a súčasne zanikne pohľadávka voči odberateľovi.
4. Každá jednotlivá zmena v rámci celkového kolobehu majetku sa nazýva **hospodárska operácia**. Hospodárske operácie, ktoré sa zaznamenávajú v účtovníctve sa nazývajú **účtovné prípady**.

**- rozlíšte oceňovanie , obstaranie a opotrebovanie dlhodobého majetku**

**Oceňovanie dlhodobého majetku:**

Dlhodobý majetok sa oceňuje:  
1. vstupnou cenou – môže ísť o tieto možnosti:  
a) obstarávacia cena – cena, za ktorú sa DM obstaral, vrátane nákladov súvisiacich s jeho obstaraním (napr. doprava, montáž, úroky, clo …).   
b) reprodukčná obstarávacia cena – cena, za ktorú by sa DM obstaral v čase, keď sa o ňom účtuje.   
c) cena obstarania – cena, za ktorú sa DM obstaral bez nákladov súvisiacich s jeho obstaraním. Oceňujú sa ňou finančné investície, a to CP a majetkové účasti.  
d) vlastné náklady – náklady, ktoré sa vynaložia pri vytvorení DNM a DHM vlastnou činnosťou.

2. zostatkovou cenou – cena, ktorá predstavuje rozdiel medzi vstupnou cenou a sumou vytvorených oprávok, ktoré predstavujú kumulované odpisy za celý čas používania DM

**Obstaranie dlhodobého majetku:**

Spôsoby obstarania dlhodobého majetku:

1. obstarávanie dlhodobého majetku kúpou – dodávateľským spôsobom

2. obstarávanie dlhodobého majetku vlastnou činnosťou

3. obstarávanie dlhodobého majetku bezplatným prevodom – darovaním

4. obstarávanie preradením z osobného užívania do podnikania

5. obstarávanie na základe zmluvy o kúpe najatej veci – finančný lízing

**Opotrebenie** je postupné znižovanie úžitkovej hodnoty majetku.

* **Fyzické opotrebenie** – vzniká v dôsledku skutočného využívania dlhodobého majetku. **Morálne opotrebenie (ekonomické)** – ide o proces, pri ktorom sa znehodnocujú stroje a zariadenia vplyvom technického pokroku.

**- popíšte postup pri odpisovaní dlhodobého majetku**

**Odpis** dlhodobého majetku je hodnota opotrebenia dlhodobého majetku za určité obdobie (napríklad za rok) v peňažnom vyjadrení.

**Oprávky k dlhodobému majetku** – kumulované odpisy od začiatku používania dlhodobého majetku. Platí vzťah:

**Obstarávacia cena – oprávky = zostatková cena**

**Postup pri odpisovaní dlhodobého majetku**

V prvom roku odpisovania musí podnik (vlastník) zaradiť hmotný a nehmotný dlhodobý majetok odpisovaný do odpisových skupín, ktoré sú uvedené ako príloha zákona o dani z príjmov. Podľa toho, do ktorej odpisovej skupiny ja majetok zaradený, je stanovená nasledovná doba odpisovania majetku:

|  |  |
| --- | --- |
| **Odpisová skupina** | **Doba odpisovania** |
| 1 | 4 roky |
| 2 | 6 rokov |
| 3 | 12 rokov |
| 4 | 20 rokov |

**Metódy odpisovania**


Odpisovanie možno uskutočňovať rovnomerne alebo zrýchlene, podľa rozhodnutia podniku.

* **Rovnomerné odpisovanie**


Pri rovnomernom odpisovaní sa ročný odpis určí ako podiel vstupnej ceny hmotného majetku a doby odpisovania ustanovenej pre príslušnú odpisovú skupinu.

|  |  |
| --- | --- |
| **Odpisová skupina** | **Doba odpisovania** |
| 1 | 1/4 |
| 2 | 1/6 |
| 3 | 1/12 |
| 4 | 1/20 |


* **Zrýchlené odpisovanie** – pri zrýchlenom odpisovaní hmotného majetku sa odpisovým skupinám priraďujú tieto koeficienty pre zrýchlené odpisovanie:

[](http://www.oskole.sk/userfiles/image/zaida/ekonomika/Opotrebenie%20a%20odpisovanie%20%20%20dlhodob%C3%A9ho%20majetku_html_328af61b.jpg)

Pri zrýchlenom odpisovaní sa odpisy **v prvom roku** vypočítajú takto:

[](http://www.oskole.sk/userfiles/image/zaida/ekonomika/Opotrebenie%20a%20odpisovanie%20%20%20dlhodob%C3%A9ho%20majetku_html_67c3e7e9.jpg)

V **ďalších rokoch** sa odpisy vypočítajú takto:

[](http://www.oskole.sk/userfiles/image/zaida/ekonomika/Opotrebenie%20a%20odpisovanie%20%20%20dlhodob%C3%A9ho%20majetku_html_11d4cbdc.jpg)

Hmotný a nehmotný majetok sa odpisuje do výšky obstarávacej (vstupnej) ceny. V prípade, že je majetok už odpísaný (nemá žiadnu zostatkovú hodnotu) a ešte sa používa vo výrobnom procese, odpisy sa už z neho nerobia, čo má vplyv na znižovanie materiálových nákladov.

Odpisy majetku sú stálym – fixným nákladom a musia sa odpisovať bez ohľadu na to, či sa majetok využíva alebo nie, čím vznikajú zbytočné neproduktívne náklady. Preto treba zabezpečiť, aby sa majetok účelne a efektívne využíval.

**- zaúčtujte obstaranie majetku**

**Otázka č.25: Obstarávanie dlhodobého majetku**

**Dlhodobý majetok delíme na:**

**Dlhodobý nehmotný majetok** – má nehmotný charakter, jeho obstarávacia cena je vyššia ako 2400 € a doba použiteľnosti dlhšia ako jeden rok napr. softvér, oceniteľné práva

**Dlhodobý hmotný majetok** – má hmotný charakter a môže ísť o hnuteľný majetok napr. stroje, prístroje, zariadenia.., alebo o nehnuteľný majetok napr. budovy, haly, stavby, pozemky. Hmotný hnuteľný majetok sem patrí vtedy, ak jeho obstarávacia cena je vyšiia ako 1700 € a doba použiteľnosti dlhšia ako jeden rok.

**Dlhodobý finančný majetok** – cenné papiere a podiely, ktoré má účtovná jednotka v držbe dlhšie ako jeden rok, umelecké diela, zbierky, pozemky, ktoré účtovná jednotka nakúpila s cieľom dlhodobo uložiť voľné peňažné prostriedky.

**Dlhodobé pohľadávky** – sú pohľadávky s dohodnutou dobou splatnosti dlhšou ako jeden rok

Dlhodobý majetok sa v súlade so zákonom o účtovníctve oceňuje:

1. **Obstarávacou cenou** – cena, za ktorú sa dlhodobý majetok obstaral vrátane nákladov súvisiacich s obstaraním napr. prepravné, montáž...
2. **Reprodukčnou obstarávacou cenou** – cena, za ktorú by sa majetok obstaral v čase, keď sa o ňom účtuje. Touto cenou sa oceňuje napríklad darovaný majetok.
3. **Vlastnými nákladmi** – túto cenu tvoria všetky priame aj nepriame náklady bezprostredne súvisiace s vytvorením dlhodobého majetku vlastnou činnosťou.

Dlhodobý majetok sa môže obstarať:

1. Kúpou od dodávateľov
2. Vytvorením vlastnou činnosťou
3. Darovaním alebo bezplatným nadobudnutím
4. Prevodom podľa platných predpisov
5. Preradením z osobného užívania do podnikania

Obstarávanie majetku sa účtuje prostredníctvo účtov 041 – Obstaranie dlhodobého nehmotného majetku, 042 – Obstaranie dlhodobého hmotného majetku, 043 – Obstaranie dlhodobého finančného majetku. Na týchto účtoch sa sleduje majetok až do termínu jeho zaradenia do užívania. Majetkom sa stávajú obstarané veci na základe zápisu o zaradení do užívania. Vtedy sa majetok účtuje na príslušných majetkových účtoch účtovných skupín 01,02,03 na strane MD so súvzťažným zápisom na účtoch 041,042 na strane D.

**Príklad č.1**

Firma AKSA a.s. zakúpila od dodávateľa na faktúru strojné zariadenie

V sume ................................................................................................. 12 000,-

20% DPH................................................................................................ 2 400,-

Celkom .................................................................................................. 14 400,-

MD 042 Obstaranie DHM D MD 321- Dodávatelia D

12 000 14 400

MD 343 DPH D

2 400

**Príklad č. 2**

Na základe zápisu o prevzatí strojného zariadenie firma zaradila strojné zariadenie do používania. Zaúčtujte túto hospodársku operáciu

MD 022 SHV D MD 042 Obstaranie DHM D

12 000 12 000

**Príklad č.3**

Firma Miriam s.r.o. zakúpila od dodávateľa na faktúru software

V sume ................................................................................................. 3 500,-

20% DPH................................................................................................ 700,-

Celkom .................................................................................................. 4 200,-

MD 041 Obstaranie DNM D MD 321- Dodávatelia D

3 500 4 200

MD 343 DPH D

700

**Príklad č. 4**

Na základe zápisu o prevzatí softvéru firma zaradila softvér do používania. Zaúčtujte túto hospodársku operáciu

MD 013 Softvér D MD 041 Obstaranie DNM D

12 000 12 000

**Príklad č.5**

Firma MANIC a.s. zakúpila od dodávateľa na faktúru administratívnu budovu

V sume ................................................................................................. 800 000,-

20% DPH............................................................................................... 160 000,-

Celkom ..................................................................................................960 000,-

MD 042 Obstaranie DHM D MD 321- Dodávatelia D

800 000 960 000

MD 343 DPH D

160 000

**Príklad č. 6**

Na základe zápisu o prevzatí budovy firma zaradila administratívnu budovu do používania. Zaúčtujte túto hospodársku operáciu

MD 021 Stavby D MD 042 Obstaranie DHM D

800 000 800 000

**- vysvetlite účtovanie opotrebovania a odpisovania dlhodobého majetku**

**Otázka č.26: Opotrebenie a odpisovanie dlhodobého majetku**

Dlhodobý hmotný a nehmotný majetok sa v procese používania opotrebúva, čím stráca postupne svoju hodnotu, ktorá sa vlastne prenáša do vyrábaných výrobkov. Opotrebenie majetku môže byť :

Fyzické- vzniká v dôsledku používania dlhodobého majetku

Morálne – vzniká v dôsledku rastu produktivity práce, keď sa ten istý druh dlhodobého majetku vyrobí lacnejšie ako dlhodobý majetok skôr vyrobený.

Peňažné vyjadrenie miery opotrebenia dlhodobého majetku za určité obdobie sa označuje ako **odpisy dlhodobého majetku.**

Každá účtovná jednotka odpisuje dlhodobý majetok v zmysle zákona o účtovníctve okrem pozemkov, umeleckých diel a zbierok, ktoré sa neodpisujú.

Účtovné jednotky si zostavujú odpisový plán, v ktorom si pre každý druh majetku stanovia sadzby účtovných odpisov podľa vlastného uváženia. Účtovné odpisy sa vypočítajú z tzv. vstupnej ceny t.j. ceny v akej bol majetok ocenený pri jeho zaradení do používania. Dlhodobý majetok sa odpisuje len do výšky vstupnej ceny. Na daňové účely v zmysle zákona o dani z príjmov sa v účtovníctve uvádzajú aj daňové odpisy. Účtovné a daňové odpisy môžu byť rovnaké. Daňové odpisy sú stanovené tak, že môžu byť :

1. **Rovnomerné**
2. **Zrýchlené**

**Rovnomerné odpisy -**  v prvom roku odpisovania zaradí účtovná jednotka majetok do nasledovných odpisových skupín:

|  |  |
| --- | --- |
| Odpisová skupina | Doba odpisovania |
| 1 | 4 roky |
| 2 | 6 rokov |
| 3 | 8 rokov |
| 4 | 12 rokov |
| 5 | 20 rokov |
| 6 | 40 rokov |

Pri rovnomernom odpisovaní sa ročný odpis určí ako podiel vstupnej ceny hmotného majetku a doby odpisovania ustanovenej pre príslušnú odpisovú skupinu takto:

|  |  |
| --- | --- |
| Odpisová skupina | Ročný odpis |
| 1 | 1/4 |
| 2 | 1/6 |
| 3 | 1/8 |
| 4 | 1/12 |
| 5 | 1/20 |
| 6 | 1/40 |

**Zrýchlené odpisy** – sa môžu uplatniť iba v odpisovej skupine 2 a 3. Pri zrýchlenom odpisovaní sa odpisovým skupinám 2 a 3 priraďujú tieto koeficienty pre zrýchlené odpisovanie:

|  |  |  |
| --- | --- | --- |
| Odpisová skupina | Koeficient v prvom roku odpisovania | Koeficient v ďalších rokov odpisovania |
| 2 | 6 | 7 |
| 3 | 8 | 9 |

Pri zrýchlenom odpisovaní sa odpisy hmotného majetku určia takto:

1. V prvom roku odpisovania ako podiel vstupnej ceny a priradeného koeficientu pre zrýchlené odpisovanie platného v prvom roku odpisovania.
2. V ďalších rokoch odpisovania ako podiel dvojnásobku jeho zostatkovej ceny a rozdielu medzi priradeným koeficientom platným v ďalších rokoch odpisovania a počtu rokov, počas ktorých sa už podpisoval.

Zníženie hodnoty majetku sa zaznamenáva na tzv. opravných účtoch k jednotlivým majetkovým účtom v účtovných skupinách **07- Oprávky v dlhodobému nehmotnému majetku a 08 – Oprávky k dlhodobému hmotnému majetku**. Na týchto účtoch sa odpisy zachytávajú kumulatívne t.j. od zaradenia majetku do používania až do jeho úplného odpísania a vyradenia. Ak od vstupnej ceny majetku odpočítame príslušné odpisy dostaneme tzv. **zostatkovú cenu majetku**.

**Príklad č.1**

Firma BYTEX a.s. zaradila v januári do používania strojné zariadenie v nadobúdacej hodnote 6 500,- €. Rozhodla sa, že toto zariadenie bude odpisovať rovnomerne v odpisovej skupine 3. Vypočítajte ročné odpisy strojného zariadenia a následne vypočítané odpisy zaúčtujte.

**Riešenie:**

Výška ročného odpisu: 6 500 : 8 = 812,50

MD 082-Oprávky k SHV D MD 551-Odpisy D

812,50 812,50

**Príklad č.2**

Firma AMPO a.s. zaradila v januári do používania počítač v nadobúdacej hodnote 2 000,- €. Rozhodla sa, že tento majetok bude odpisovať rovnomerne v odpisovej skupine 1. Vypočítajte ročné odpisy počítača a následne vypočítané odpisy zaúčtujte.

**Riešenie:**

Výška ročného odpisu: 2 000 : 4 = 500

MD 082-Oprávky k SHV D MD 551-Odpisy D

500 500

**Príklad č.3**

Firma MENTA a.s. zaradila v januári do používania strojné zariadenie v nadobúdacej hodnote 8 000,- €. Rozhodla sa, že toto zariadenie bude odpisovať zrýchlene v odpisovej skupine 3. Vypočítajte ročné odpisy v prvom a ďalších rokoch odpisovania. Zaúčtujte odpisy v prvom roku odpisovania.

**Riešenie:**

Výška ročného odpisu v prvom roku odpisovania: 8 000 : 8 = 1 000

Zostatková hodnota: 7 000

Výška odpisu v druhom roku odpisovania: /2 x 7 000/ : 8 = 1 750

Zostatková hodnota: 5 250

Výška odpisu v treťom roku odpisovania: /2x 5250/: 7 = 1 500

Zostatková hodnota: 3 750

Výška odpisu v štvrtom roku odpisovania: / 2x 3750/ : 6 = 1 250

Zostatková hodnota: 2 500

Výška odpisu v priatom roku odpisovania: /2 x 2 500/ : 5 = 1 000

Zostatková hodnota: 1 500

Výška odpisu v šiestom roku odpisovania: /2 x 1 500/ : 4 = 750

Zostatková hodnota: 750

Výška odpisu v siedmom roku odpisovania: / 2 x 750/ : 3 = 500

Zostatková hodnota: 250

Výška odpisu v ôsmom roku odpisovania: / 2 x 250/ : 2 = 250

Zostatková hodnota : 0,-

MD 082-Oprávky k SHV D MD 551-Odpisy D

1 000 1 000